เศรษฐกิจด้านการท่องเที่ยวฟื้นตัว นักท่องเที่ยวเข้าประเทศไทย 4 ล้านคน คาดสร้างรายได้กว่า 600,000 ล้านบาท
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยถึงความคืบหน้าหลังจากรัฐบาลได้ปลดล็อกเงื่อนไขการเข้าประเทศ โดยเฉพาะยกเลิกระบบ Thailand Pass ตั้งแต่วันที่ 1 กรกฎาคมที่ผ่านมา พบว่า มีนักท่องเที่ยวต่างชาติเดินทางเข้าประเทศไทยสะสมตั้งแต่วันที่ 1 มกราคม-16 สิงหาคม 2565 อยู่ที่  4,015,504  คน โดยส่วนใหญ่แล้วจะเดินทางมายังด้านท่าอากาศยานสุวรรณภูมิ จำนวน 2,287,684  คน รองลงมาคือ ท่าอากาศยานภูเก็ต 666,475 คน ท่าอากาศยานดอนเมือง 252,444 คน  ด่านสะเดา 179,541 คน และด่านหนองคาย 104,156 คน สะท้อนให้เห็นถึงการฟื้นตัวดีขึ้นอย่างต่อเนื่อง ขณะที่ ททท.คาดการณ์ว่า ภายในสิ้นเดือนสิงหาคมนี้ จะมีตัวเลขนักท่องเที่ยวต่างชาติ เดินทางเข้าประเทศไทยไม่ต่ำกว่า 4.5 ล้านคน และสิ้นปีนี้จะมีนักท่องเที่ยวเดินทางเข้าประเทศอยู่ที่ 10 ล้านคน ประกอบกับ ภายในเดือนสิงหาคม-กันยายนนี้ จะ มีนักท่องเที่ยวชาวต่างชาติเดินทางเข้าประเทศรวมแล้วไม่น้อยกว่า 1 ล้านคนต่อเดือน สร้างรายได้กว่า 656,000 ล้านบาท และเชื่อว่าจะสามารถสร้างรายได้เกินตามที่คาดการณ์ไว้อยู่ที่ 1.2 ล้านล้านบาท